b'\n_START_ARTICLE_\nMno\xc5\xbei\xc4\x8dno ob\xc4\x8dilo\n_START_PARAGRAPH_\nMno\xc5\xbei\xc4\x8dna ob\xc4\x8dila, mno\xc5\xbei\xc4\x8dni mediji oz. sredstva mno\xc5\xbei\xc4\x8dnega obve\xc5\xa1\xc4\x8danja so ob\xc4\x8dila, posebej namenjena doseganju \xc5\xa1iroke javnosti. Izraz je nastal v 1920. letih na Zahodu s pojavom velikih radijskih omre\xc5\xbeij in \xc4\x8dasopisov ter revij z veliko naklado. Danes se izraz najpogosteje uporablja za opis mno\xc5\xbei\xc4\x8dnih elektronskih ob\xc4\x8dil, kot so radio, televizija in internet. Slednji se razlikuje od preostalih mno\xc5\xbei\xc4\x8dnih ob\xc4\x8dil predvsem v tem, da imajo na internetu prakti\xc4\x8dno vsi posamezniki mo\xc5\xbenost produkcije in \xc5\xa1irjenja informacij, pri ostalih pa imajo to mo\xc5\xbenost le ozke skupine z dostopom do ustrezne tehnologije za distribucijo, katerih dejavnost je zakonsko regulirana._NEWLINE_Izraz je tesno povezan s konceptom mno\xc5\xbei\xc4\x8dne dru\xc5\xbebe, v kateri so posamezniki informacijsko povezani z mno\xc5\xbei\xc4\x8dnimi ob\xc4\x8dili, a razpr\xc5\xa1eni v prostoru in nepovezani v skupnost v tradicionalnem pomenu besede. Odraz tega je mno\xc5\xbei\xc4\x8dna kultura, ki obravnava javnost kot statisti\xc4\x8den pojem, ne kot se\xc5\xa1tevek posameznikov.'